Lav et referat af nedenstående tekst:

Tekst:
Peter Nielsen lyser op i et stort smil, da vi får forbindelse via Facetime. Det er anden gang, jeg møder ham. Men da vi i 2019 mødtes første gang, var smilet svært at spore. Dengang havde Peter Nielsen været rastløs og nervøs og haft svedige håndflader flere dage op til vores møde. For Peter Nielsen er stammer. Og på det tidspunkt havde han kæmpet med sit talehandikap i 25 år. Og det var en næsten uoverskuelig opgave at skulle tale en hel time med en journalist. Men i 2019 blev han landskendt i programmet ’Jeg er stammer’ , hvor han gennemgik et intenst kursus for at få hjælp til sin stammen. Peter Nielsen stammer stadigvæk. Men det er faktisk også det eneste i hans liv, der ikke er drastisk forandret. Og i det helt nye program ’Stammer på frierfødder’ fortæller Peter Nielsen om flere af de forandringer. Den svære kærlighed Peter Nielsens talehandikap har været så massivt, at det i mange år har holdt ham fra at leve det liv, de fleste andre unge kaster sig ud i. Som 25-årig boede Peter Nielsen således stadigvæk hjemme hos sin mor og far på Mors. Han arbejdede i trygge rammer på nabogården. Og kærester havde der ikke været mange af. Og de, der var, endte altid med at gå fra Peter på grund af hans stammen. - De kunne ikke leve med min stammen og sagde, at de ikke havde tålmodighed til det, fortæller Peter Nielsen, der i nogle tilfælde kan være et helt minut om at få et ord over læberne. Men i sommeren 2020 tikkede der en besked ind på Messenger hos Peter Nielsen, som ændrede det hele. Beskeden kom fra Laura Tronsen, som Peter havde kendt længe gennem nogle fælles venner. I beskeden skrev hun, at hun var blevet single, og om han ville med hende ud at køre en tur. - Og så har det faktisk bare kørt fra dag et, lyder det fra Peter. Laura havde længe haft et godt øje til Peter Nielsen, og efter kort tid blev de kærester. Peter forklarer, at han de første måneder var meget nervøs for, om hans stammen nu igen ville spænde ben for forholdet, men det er ikke sket. - Han er sød, kærlig, og jeg synes mere, hans stammen er cute, siger 24-årige Laura Tronsen. Men der er også en anden grund til, at parret passer godt sammen, mener Peter Nielsen. De har nemlig hver sin ting at ”slås med”. Og her kan de støtte hinanden. Den helt rigtige Laura Tronsen lider nemlig af posttraumatisk stress. Hun er vokset op med vold i hjemmet og har senere været i et voldeligt parforhold, hvilket gør, at hun i dag både kan få angst og blive meget ked af det. Og de to forsøger at støtte hinanden bedst muligt, når de får det svært på hver sin måde. Således kan Peter Nielsen støtte Laura, når hun bliver ked af det. Ligesom hun kan støtte ham og for eksempel lægge en hånd på Peters, når han får en blokering og har svært ved at sige ordene. Det hjælper. Parret havde det så godt sammen, at de efter bare fire måneder valgte at flytte sammen i Lauras lejlighed i Thisted. Det betød, at Peter i en alder af 26 år skulle flytte hjemmefra. På egne ben Indtil da havde det været nødvendigt for Peter Nielsen at bo derhjemme. For hans stammen gjorde helt almindelige hverdagsting, som for eksempel indkøb, svære for ham. Og derfor føltes det lettere at blive hjemme med mor og far. For hvordan skulle han komme i kontakt med viceværten, når det kunne tage ham et helt minut at få sagt et ord? De første måneder hjemmefra var ikke helt nemme for Peter Nielsen. For når han for eksempel skulle ned og handle, kunne han have svært ved at få sagt noget, og så oplevede han, at folk i køen grinede ad ham. Blev du ked af det, når det skete? - Kun indvendigt. Jeg er god til at skjule det, siger Peter og smiler, mens han trækker på skuldrene. Det går dog bedre med indkøbene i dag, fortæller han. Alligevel fik han sin sag for, da han for et år siden befandt sig i en smykkeforretning. For i sommeren 2021 valgte Peter Nielsen at fri til sin kæreste. Et år efter de mødte hinanden første gang. I butikken skulle han beslutte sig for, om ringen skulle være af sølv eller guld, og hvilken størrelse den skulle være. - Jeg har det svært med alle s-ord. Så det var svært at skulle sige ”størrelse” og ”sølv” flere gange, siger han. Til trods for talevanskelighederne kom Peter Nielsen derfra med to ringe. Og 9. august gik han på knæ for Laura, der sagde ja. Der er ikke sat en dato for brylluppet endnu, men: - Det bliver i kirke i hvert fald, det er helt sikkert, lyder det fra Peter Nielsen. Nyt job og store drømme Også på jobfronten er der sket nye ting for Peter Nielsen. Han er nemlig rykket væk fra nabogården på Mors og passer tyrekalve og slagtesvin på en gård i Vang nær Thisted. Det var grænseoverskridende for den 28-årige stammer at skifte job. Men han klarede det. For selvom Peter Nielsen stadigvæk stammer, er der sket noget fundamentalt anderledes inden i ham, efter at han var på stammekursus og blev landskendt. Han er blevet mere rolig og modig. - Før følte jeg mig helt alene med min stammen. Det gør jeg ikke længere, fortæller han. Han øver sig stadigvæk på at blive bedre til at tale og har også færre blokeringer og problemer med sin tale end tidligere. Men han skal øve sig noget mere. Det ved han godt. Men hans stammen generer ham ikke på samme måde længere. Det er ikke bare et handikap, han har lært at leve med, men også et, han har valgt at omfavne. - Hvis nogen tilbød mig, at jeg kunne komme af med min stammen, ville jeg sige nej, siger han og tilføjer med et velfornøjet smil: - Stammen er min. Du kan se 'Stammer på frierfødder' torsdag klokken 20.00 på TV 2 eller på TV 2 PLAY.

Referat:
Peter Nielsen har haft svært ved at få kærester og flytte hjemmefra på grund af sit talehandikap, men for to år siden ændrede én besked det hele.